Jakovlev Jak-40

**Jak-40** (, pagal NATO kodifikaciją - *Codling*) – XX a. septintajame dešimtmetyje SSRS sukurtas trimotoris keleivinis turboreaktyvinis vietinio susisiekimo lėktuvas, metalinis žemasparnis monoplanas, su gale esančiais varikliais, centrinis kurių montuojamas netiesiogiai, už "S" formos ortakio, tiesiais sparnais ir "T" formos uodega. Lėktuvas gali palaikyti horizontalų skrydį ir skrisdamas tik su vienu veikiančiu varikliu, leistis gruntiniuose aerodromuose.

## Lėktuvo gamybos istorija
1960 m. SSRS Ministrų Taryba priėmė sprendimą pavesti A. Jakovlevo konstruktorių biurui sukurti lėktuvą, turintį pakeisti senstančius Il-12 ir Il-14. 

Trimotorio monoplano su tuo metu madinga "T" formos uodega, žemą smukos greitį užtikrinančiais mažo strėliškumo sparnais, tūpimui ant gruntinių aerodromų pritaikyta važiuokle, skirto pervežti, priklausomai nuo modifikacijos, 27, 31, 34, 36 arba 40 keleivių, projektavimas buvo baigtas 1964 m. Tai buvo pirmasis pasaulyje vietinėms linijoms skirtas reaktyvinis lėktuvas. Bandomasis egzempliorius pagamintas 1965 m., o 1966 m. spalio 21 d. įvyko pirmasis skrydis naujuoju lėktuvu. 1967 m. Saratovo aviacijos gamykloje prasidėjo serijinė jo gamyba.

Lėktuvas serijiniu būdu gamintas iki 1981 m., pastatyta 1012 lėktuvų (125 eksportuoti į 18 šalių). 

1972 m. Jak-40 buvo sertifikuotas Italijoje ir Vokietijos Federacinėje Respublikoje. Tai buvo pirmasis sovietinės gamybos lėktuvas, sertifikuotas Vakaruose. Tuo pat metu SSRS pasiūlė JAV įmonei Boeing kartu gaminti šį, naują aviacijos nišą suformavusį, lėktuvą, tačiau toliau pasiūlymo ši idėja nebuvo išplėtota. 

XXI a. trečiojo dešimtmečio pradžioje buvo eksploatuojama virš 300 šio tipo lėktuvų (daugiausiai Rusijoje ir kitose NVS šalyse).

## Techniniai duomenys

* Ekipažas: 3 pilotai
* Ilgis: 20,36 m
* Sparnų mojis: 25 m
* Sparnų plotas: 70 kv.m
* Aukštis uodegoje: 6,50 m
* Greitis: 550 km/h (7 000 m aukštyje)
* Didžiausias skrydžio atstumas: 1 450 km
* Skrydžio lubos: 8100 m
* Lėktuvo svoris: 9 400 kg
* Maksimali pakilimo masė: 16 000 kg
* Vietų skaičius: 27-40
* Būtinas pakilimo takas: 1250 m
* Kuro sąnaudos: 1150 kg/h.

## Papildoma informacija

* iki 2022 m. pabaigos aviakatastrofose ir nelaimingų atsitikimų metu sudužo 107 šio modelio lėktuvai, jose žuvo 864 žmonės. Šio tipo orlaivius 10 kartų buvo bandoma nuvaryti, šių mėginimų metu žuvo 3 žmonės.
* 2000 m. kovo 9 d. tik pakilęs iš Šeremetjevo oro uosto nukrito Jak-40, žuvo juo skridęs garsus žurnalistas Artiomas Baravikas.
* Per 2001 m. gegužės 17 d. įvykusią tokio lėktuvo avariją žuvo Irano transporto ministras ir septyni parlamento nariai.
* Sovietų Lietuvos vadovybė į Maskvą dažniausiai skraidydavo jiems specialiai priskirtu Jak-40 lėktuvu.
* Šis lėktuvas pritaikytas naudoti mažai aprūpintuose oro uostuose. Keleiviai į lėktuvą gali įlipti fiuzeliažo gale nusileidžiančiais laiptais.
* Po TSRS žlugimo daug šio tipo lėktuvų buvo perdaryti į korporatyvinius lėktuvus.
* Pirmieji komerciniai šio lėktuvo skrydžiai pradėti iš netoli nuo Maskvos esančio Bykovo oro uosto. 1989 m. miestui suteikiant herbą, jame greta jaučio (rus. *Бык*) buvo pavaizduotas ir Jak-40. Tai - vienintelis Europos miestas, kurio herbe vaizduojamas lėktuvas.
* Iki 2003 m. Jak-40 naudojo Lietuvos aviakompanija Air Lithuania.
* 2012 m. Novosibirsko Sibiro Aviacijos mokslinių tyrimų institute (rus. *Сибирский научно-исследовательский институт авиации имени С. А. Чаплыгина*) buvo pradėtas rengti Jak-40 modernizacijos projektas. Vietoje trijų 11,2 kN traukos variklių AI-25 buvo sumontuoti du JAV gamybos 15,6–21,1 kN traukos Garrett TFE731. Remotorizuotas lėktuvas 2016 m. sėkmingai praėjo bandymus, pagal šį projektą buvo planuojama modernizuoti kitus Jak-40, tačiau praktiniai darbai šioje srityje iki 2022 m. taip ir nebuvo pradėti. Orlaivį sukūręs Jakovlevo konstruktorių biuras šiame projekte nedalyvavo.

## Nuorodos
* Apie Jak-40
* Jak-40 katastrofos

## Išnašos